
Az örökbefogadás, különös tekintettel a nemzetközi örökbefogadásra

Tanulmányom megírását több személyes momentum is inspirálta, ezek közül azonban csak a két legmeghatározóbbat emelném ki. Az egyik, nagymamám munkahelyéhez, a Jász- Nagykun Szolnok megyei Gyermekvédő Intézet és Gyermekotthonhoz kapcsolódik, ahol gyerekkorom jelentős részét töltöttem, és ahol már fiatalon szembetaláltam magam az örökbefogadás fontosságával. A másik kapcsolódási pont egy közeli barátom családjához kötődik, akik néhány évvel ezelőtt fogadtak örökbe egy tinédzser lányt.
Ezen emlékek és a későbbi jogi ismeretek birtokában jutottam arra a döntésre, hogy mélyebben szerettem volna megvizsgálni az örökbefogadás jogintézményét hazánkban, illetve külföldön is. Mivel e jogintézmény a gyakorlatban érthető meg igazán, ellátogattam a JNSz megyei Gyermekvédő Intézet és Gyermekotthonba, hogy bepillantást nyerhessek a „gépezetbe” valamint, hogy az ott dolgozó szakemberek véleményét és tapasztalatait megismerhessem, s engedélyükkel bele is építhessem a tanulmányomba.
A kellő ismeretanyag összegyűjtését és rendszerezését követően alkottam meg azt a logikai vázat, amelyre tudományos munkámat felépítettem. Ez alapján egy rövid eszmetörténeti bevezetőt követően a hazai és a nemzetközi örökbefogadási szabályozást ismertettem, áttekintve a Gyermekek Nemzetközi Örökbefogadásáról szóló Hágai Egyezmény főbb rendelkezéseit, melyhez képest figyelemmel voltam néhány ország – valamely szempontból átlagostól eltérő – örökbefogadási gyakorlatának sajátosságaira.
A téma feldolgozását követően keletkezett benyomásaim alapján, a jogalkotás és a jogalkalmazás esetleges problémáira is igyekeztem rávilágítani, mellyel kapcsolatos önálló gondolataimat az aktuális részekhez beépítve helyeztem el. Bár az örökbefogadásra vonatkozó hazai szabályozás, a családi jog egyik leggyakrabban változtatott területe, mégis javaslatot teszek a magyar családok külföldről történő örökbefogadását jobban elősegítő, és a gyakorlat által is jobban preferált ilyenfajta örökbefogadások támogatására.




